Komisijos reglamentas (EEB) Nr. 1868/77
1977 m. liepos 29 d.
nustatantis išsamias Reglamento (EEB) Nr. 2782/75 dėl perinti skirtų kiaušinių ir ūkiuose auginamų paukščių jauniklių gamybos bei prekybos taikymo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2771/75 dėl bendro kiaušinių rinkos organizavimo [1] su pakeitimais, padarytais Reglamentu (EEB) Nr. 368/76 [2], ypač į jo 15 straipsnį,
atsižvelgdama į 1975 m. spalio 29 d. Tarybos reglamentą (EEB) Nr. 2777/75 dėl bendro paukštienos rinkos organizavimo [3] su pakeitimais, padarytais Reglamentu (EEB) Nr. 369/76 [4], ypač į jo 15 straipsnį,
atsižvelgdama į 1975 m. spalio 29 d. Tarybos reglamentą (EEB) Nr. 2782/75 dėl perinti skirtų kiaušinių ir ūkiuose auginamų paukščių jauniklių gamybos bei prekybos [5], ypač į jo 17 straipsnį,
kadangi Reglamente (EEB) Nr. 2782/75 yra išdėstytos tam tikros perinti skirtų kiaušinių ir ūkiuose auginamų paukščių jauniklių gamybos ir prekybos taisyklės; kadangi tam, kad būtų galima taikyti šias taisykles, reikalingos praktinės taisyklės, susijusios su skiriamųjų registracijos numerių suteikimu, kiaušinių bei pakuočių ženklinimu ir būtinos informacijos pranešimu;
kadangi kiekvienai įmonei turi būti suteiktas skiriamasis registracijos numeris, kiekvienoje valstybėje narėje užkoduotas taip, kad būtų galima nustatyti, kokia veikla įmonė užsiima;
kadangi 1969 m. sausio 17 d. Komisijos reglamente (EEB) Nr. 95/69, įgyvendinančiame Reglamentą (EEB) Nr. 1619/68 dėl kiaušinių pardavimo standartų [6], su pakeitimais, padarytais 1975 m. spalio 29 d. Tarybos reglamentu (EEB) Nr. 2772/75 dėl kiaušinių pardavimo standartų [7], numatoma ženklinti ir realizuoti inkubuotus kiaušinius, kurie nebuvo paženklinti prieš juos inkubuojant, o yra paženklinti taip, kaip ženklinami pramoniniai kiaušiniai;
kadangi statistiniai duomenys, kuriais grindžiamos trumpalaikės ir ilgalaikės prognozės, turi būti palygintini; kadangi dėl to valstybių narių kas mėnesį rengiamos suvestinės turėtų būti suderintos; kadangi be to, informacijos rinkimą būtų galima palengvinti naudojant standartinį suvestinės blanką;
kadangi dabartinės informacijos apie Bendrijos vidaus prekybą paukščių jaunikliais nepakanka, kad būtų galima daryti trumpalaikes gamybos prognozes; kadangi valstybėms narėms, kurios neturi būtino administracinio mechanizmo tokiai informacijai rinkti, turėtų būti numatytos specialios nuostatos;
kadangi kiekviena valstybė narė turi pati nustatyti baudas už šių nuostatų pažeidimus;
kadangi, siekiant supaprastinti taisykles, turėtų būti panaikintas 1972 m. spalio 31 d. Komisijos reglamentas (EEB) Nr. 2335/72, įgyvendinantis Tarybos reglamentą (EEB) Nr. 1349/72 dėl perinti skirtų kiaušinių ir ūkiuose auginamų paukščių jauniklių gamybos ir prekybos [8] su paskutiniais pakeitimais, padarytais Reglamentu (EEB) Nr. 373/73 [9];
kadangi šiame reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Visos paraiškos vienos iš Reglamento (EEB) Nr. 2782/75 1 straipsnio 3 dalyje minimų įmonių registravimui siunčiamos valstybės narės, kurios teritorijoje yra įmonė, kompetentingai institucijai. Ši institucija, įregistruodama įmonę, suteikia jai skiriamąjį numerį, kuriame yra viena iš toliau nurodytų didžiųjų raidžių:
B - Belgijai,
D - Vokietijos Federacinei Respublikai,
DK - Danijai,
F - Prancūzijai,
I - Italijai,
IRL - Airijai,
L - Liuksemburgui,
NL - Nyderlandams,
UK - Jungtinei Karalystei
ir identifikacinis numeris, pagal kurį būtų galima nustatyti, kokia veikla įmonė užsiima.
2. Valstybės narės nedelsdamos praneša Komisijai apie visus skiriamųjų numerių, naudojamų atskirti, kokia veikla įmonė užsiima, kodo pasikeitimus.
2 straipsnis
1. Perinti skirti kiaušiniai atskirai ženklinami nenuplaunamu juodu rašalu. Raidės ir skaičiai yra mažiausiai 2 mm aukščio ir 1 mm pločio.
2. Reglamento (EEB) Nr. 2782/75 5 straipsnio 2 dalyje minima juostelė turi būti žalia, standartinės formos, kurią nustato kompetentinga institucija. Juostelė tvirtinama taip, kad aiškiai matytųsi visa ant pakuotės užrašyta informacija.
3 straipsnis
Ženklai ant pakuočių ir juostelių turi būti užrašomi nenuplaunamu juodu rašalu, mažiausiai 20 mm aukščio, 10 mm pločio ir 1 mm storio raidėmis ir skaičiais.
4 straipsnis
1. Standartinis Reglamento (EEB) Nr. 2782/75 10 straipsnyje nurodytos suvestinės blankas pateiktas I priede. Šią suvestinę valstybės narės perduoda Komisijai kiekvieną kalendorinį mėnesį, ne vėliau kaip po keturių savaičių nuo to mėnesio, už kurį pateikiami skaičiai, pabaigos.
2. I priede nurodytą standartinį suvestinės blanką (1 dalis) valstybės narės gali naudoti peryklose rinkdamos Reglamento (EEB) Nr. 2782/75 9 straipsnio 1 dalyje minimą informaciją.
3. Valstybės narės gali nurodyti, kad būtų parengti keli kartu su paukščių jaunikliais pateikiamo lydraščio, nurodyto Reglamento (EEB) Nr. 2782/75 13 straipsnyje, egzemplioriai. Šiuo atveju importavus, eksportavus arba prekiaujant Bendrijos viduje vienas dokumento egzempliorius nusiunčiamas minėto reglamento 16 straipsnyje nurodytai kompetentingai institucijai.
4. Valstybės narės, kurios taiko 3 dalyje nurodytą procedūrą, praneša apie tai kitoms valstybėms narėms ir Komisijai.
5 straipsnis
Valstybės narės imasi visų būtinų priemonių, kad paskirtų baudas už bet kokį reglamentų, susijusių su perinti skirtų kiaušinių ir ūkiuose auginamų paukščių jauniklių gamyba ir prekyba, pažeidimą.
6 straipsnis
Kasmet iki sausio 30 d. valstybės narės išsiunčia Komisijai statistinius duomenis apie peryklų struktūrą ir veiklą ant II priede nurodyto standartinio blanko.
7 straipsnis
Panaikinamas Reglamentas (EEB) Nr. 2335/72.
8 straipsnis
Šis reglamentas įsigalioja 1978 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1977 m. liepos 29 d.